Motî:ebertaker - Wikipedia

# Motî:ebertaker

### Èn årtike di Wikipedia.

ebertaker (codjowaedje)

I. [v.c.]

1. (v.v.m.) mete (on codåné) ås fiers el berteke. rl a: efirdjî. F. enchaîner, mettre aux fers.

2. (må) adjinçner, (må) basti. Les schafoteus d' tcherpetîs ont må ebertaké leu conterwè (F. Deprêtre et N. Nopère). rl a: abocter, edjéndjoler. F. (mal) agencer.

3. rastrinde li plaece, tot djåzant di gros cayets, di vîs canteas. Dji so tote ebertakêye avou tos ces cayets la (ramexhné pa M. Francard). rl a: ehaler. F. encombrer.

4. ecramyî. El tchén m' aveut ebertaké dins s' tchinne (W. Bal). Li Bon Diu ebertake voltî ses voyes (novele da J. Schoovaerts). F. entortiller.

5. emantchî (haper des cwårs pa on trompeu martchî). rl a: egayoler, epotiker. F. duper, mettre en mauvaise posture.

6. fé èn efant (del gåtche mwin) a. Li feye do tchårlî s' a leyî ebertaker (L. Pirsoul). F. engrosser, mettre enceinte.

7. hoder, soyî les coisses tot dmandant todi l' minme sôre. I m' vént ebertaker tos les djous po ki dj' lyi atchete ses sicafs. rl a: taener, tijhner.

II. s' ebertaker [v.pr.]

1. si må moussî (si må abiyî). Il est ebertaké come on mawoumet (F. Deprêtre et N. Nopère). Il est ebertaké come on waxhe-fô Elle est ebertakêye come ene sote k' elle est (J. Coppens). Gn a des côps ki dj' so djinnêye di dire ki c' est m' popa, témint k' il est må ebertaké (L. Pirsoul). rl a: si disbertaker. F. s'accoutrer, s'affubler.

2. s' epîter, s' ecramyî (dins les ronxhes, dins les traits tot djåzant d' on tchvå). Dji porshuveu on moxhet les ouys e l' air, cwand dji m' a ebertaké dins les fyis d' on tindeu (C. Camberlin). Gn a ene pitite aronde ki s' a-st ebertaké dins l' atrape-moxhe (ramexhné pa J.J. Gaziaux). rl a: disbertaker. F. s'empêtrer, s'enchevêtrer.

3. s' efagnî, dimorer ahoté dins les broûs. rl a: s' ecroler, sitantchî. F. s'embourber.

4. (imådjreçmint) s' ecramyî (dins des emantcheures k' on-z î piedrè ses plomes). Kimint m' a dju stî ebertaker avou ç' doûce-alinne la ? F. s'engager, s'aventurer.

Disfondowes: abèrtakî, abèrdakî, aburtaker, aburtakè, abërtaki, abèrtaklè, abertacner, èburtaker, èburtacler, èburtakè, èbërtaker, imbertaker, imbertaker, èbertaker.

Etimolodjeye: bodje "berteke", betchete "e-" (come metou el berteke). Coinrece walon do Coûtchant, do Mitan, di Nonne.

| ebertaké, ebertakêye [addj.] må moussî. >> må ebertaké, êye: refoirçixhaedje pleyonastike. rl a: egadlé, ecayté, haernatchî, eguinçné, atifé.

| ebertacaedje [o.n.] no d' fijhaedje et no di çou k' est fwait (accion eyet si adierça) po les viebes "ebertaker" et "s' ebertaker". Vosse hôrdaedje n' est k' on fayé ebertacaedje. I ndè fwait onk d' ebertacaedje po s' abyî. Kén ebertacaedje dins les cåves da Dutrou. Napoleyon III moenna guere al Rûsseye, e 1854, po dislaxhî France des ebertacaedjes do cossina d' Wîne (L. Mahin). rl a: abouclaedje, abistocaedje, rabistocaedje, ecaytaedje, egadlaedje, disdut, emantchaedje, ecramiaedje. F. mise aux fers, (mauvais) agencement, bricolage, gâchis, encombrement, désordre, fourbis, pagaille, accoutrement, affublement, empêtrement, escroquerie, abus de confiance.

Disfondowes: aburtacadje, abertacadje, ebertacadje, abertacâdje, (èburtakèdje, èbertakèdje).

| ebertacmint [o.n.] cayets metous tot cou dzeu cou dzo. F. fouillis, gâchis.

Disfondowes: aburtacmint, èbertacmint.

| ebertakelreye [f.n.]

1. må basteye sacwè.

2. disdut. F. désordre, entassement, (mauvais) agencement.

Disfondowes: abertakelrîye, aburtaculrîye, èburtaculrîye, èbertakelrèye.

Prin del pådje «http://wa.wikipedia.org../../../e/b/e/Mot%C3%AE%7Eebertaker.html»

##### Views

- Årtike
- Copene
- Modêye d' asteure

##### Cweri